**Ministru kabineta noteikumu projekta**

**„Eiropas kultūras galvaspilsētas nosaukuma piešķiršanas**

**2027.gadam kārtība” sākotnējās ietekmes novērtējuma**

**ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta „Eiropas kultūras galvaspilsētas nosaukuma piešķiršanas 2027.gadam kārtība” (turpmāk – Projekts) mērķis ir īstenot Eiropas Parlamenta un Padomes 2014.gada 16.aprīļa Lēmumu Nr.445/2014/ES, ar ko izveido Eiropas Savienības rīcību „Eiropas kultūras galvaspilsētas” no 2020. līdz 2033.gadam un atceļ Lēmumu Nr.1622/2006/EK (turpmāk – Lēmums) paredzētās tiesības Eiropas Savienības dalībvalstīm. Projekts nosaka Eiropas kultūras galvaspilsētas nosaukuma piešķiršanu Latvijā un žūrijas Latvijas ekspertu atlases kārtību. Projekts stājas spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts sagatavots, pamatojoties uz Ministru kabineta iekārtas likuma 31.panta pirmās daļas 3.punktu, kas paredz, ka Ministru kabinets var izdot ārējus normatīvus aktus – noteikumus, ja tas nepieciešams Eiropas Savienības tiesību aktu piemērošanai, un ja attiecīgais jautājums ar likumu nav noregulēts, kā arī, pamatojoties uz Lēmuma 6.panta 4.punktu un 7.panta 1.punktu, atbilstoši kuram katra dalībvalsts ir atbildīga par konkursa organizēšanu savām pilsētām saskaņā ar Lēmuma pielikumā iekļauto kalendāru un divu ekspertu iecelšanu saskaņā ar savām procedūrām un konsultējoties ar Eiropas Komisiju. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekts sagatavots, lai noteiktu pieteikumu iesniegšanas kārtību Eiropas kultūras galvaspilsētas nosaukuma piešķiršanas atlasei (turpmāk – atlase) Latvijā 2027.gadā, kārtību, kādā izrauga un apstiprina Latvijas ekspertus darbam Eiropas kultūras galvaspilsētas nosaukuma piešķiršanas atlases žūrijā (turpmāk – žūrija), kā arī kārtību, kādā apstiprina un paziņo Eiropas kultūras galvaspilsētas nosaukumam izvirzīto Latvijas pilsētu.  Eiropas kultūras galvaspilsētas nosaukumu, atbilstoši Lēmuma 3.panta 2.punktam, katru gadu piešķir ne vairāk kā vienai pilsētai katrā no divām dalībvalstīm, ņemot vērā Lēmuma pielikumā iekļauto kalendāru. Lēmuma pielikumā ietvertais kalendārs paredz, ka 2027.gadā Eiropas kultūras galvaspilsētas nosaukumu piešķir divām Eiropas Savienības dalībvalstīm – Latvijai un Portugālei. Saskaņā ar Lēmuma 12.pantu pilsētas, kas izraudzītas vienam un tam pašam gadam, cenšas veidot saiknes starp savām Eiropas kultūras galvaspilsētas kultūras programmām (turpmāk – kultūras programma), un šādu sadarbību var ņemt vērā Lēmuma 13.pantā paredzētajā uzraudzības procedūrā.  Saskaņā ar Lēmuma 13.panta 1.punktu žūrija uzrauga Eiropas kultūras galvaspilsētas nosaukumam izraudzīto pilsētu gatavošanos pasākumam „Eiropas kultūras galvaspilsēta” (turpmāk – pasākums). Pilsētu uzraudzība katrā valstī tiek veikta no statusa piešķiršanas brīža līdz pasākuma norises sākumam, organizējot trīs uzraudzības sanāksmes. Uzraudzības sanāksmes koordinē Eiropas Komisija. Eiropas Komisija uzraudzības procedūras laikā var organizēt žūrijas vizītes uz izraudzīto pilsētu saskaņā ar Lēmuma 13.panta 4.punktu.  Projektā noteiktā priekšatlase tiek izsludināta 2020.gadā saskaņā ar Lēmuma pielikumā ietverto kalendāru, kas nosaka, ka Latvija organizē atlasi par Eiropas kultūras galvaspilsētas nosaukuma piešķiršanu 2027.gadam. Saskaņā Lēmuma 7.panta otro daļu attiecīgā dalībvalsts vismaz sešus gadus pirms Eiropas kultūras galvaspilsētas nosaukuma gada publicē uzaicinājumu kandidātpilsētām iesniegt pieteikumus. Kultūras programmas veidotājiem ir nepieciešams uzrunāt vietējos māksliniekus, kultūras organizācijas, vietējās kopienas kultūras programmas veidošanā. Pieteikuma iesniedzējam jāparedz ilgtspējīga vietējo, reģionālo un valsts iestāžu apņemšanās īstenot pasākumu „Eiropas kultūras galvaspilsēta”.  Projekts nosaka iespēju pieteikuma iesniedzējiem desmit mēnešu laikā sagatavot un iesniegt pieteikumu priekšatlasē, kā arī pārstrādāt vai papildināt pieteikumu pēc žūrijas pirmās sanāksmes ieteikumiem un to atkārtoti iesniegt atlasē.  Saskaņā ar Lēmuma 11.panta pirmās daļas 1.punktu katra attiecīgā dalībvalsts izrauga vienu pilsētu, kurai piešķir Eiropas kultūras galvaspilsētas nosaukumu, pamatojoties uz starptautiskas un neatkarīgas žūrijas atlases ziņojumā izklāstītajiem ieteikumiem, un ne vēlāk kā četrus gadus pirms Eiropas kultūras galvaspilsētas nosaukuma gada par piešķiršanu paziņo Eiropas Parlamentam, Eiropas Savienības Padomei, Eiropas Komisijai un Eiropas Reģionu komitejai.  Ekspertu žūrijas darba kārtību nosaka Lēmuma 6.pants. Lēmuma 6.panta 2.punktā noteikts, ka žūrijas sastāvā ir 10 eksperti, kurus ieceļ Eiropas Savienības iestādes un struktūras („Eiropas eksperti”) saskaņā ar Lēmuma 6.panta 3.punktu. Lēmuma 6.panta 3.punktā paredzēts, ka Eiropas Komisija organizē atklātu uzaicinājumu izteikt ieinteresētību un pēc tam piedāvā potenciālo Eiropas ekspertu kandidātu kopumu. Eiropas Parlaments, Eiropas Padome un Eiropas Komisija no minētā kopuma izvēlas katrs trīs ekspertus un ieceļ viņus amatā saskaņā ar savām attiecīgajām procedūrām. Eiropas Reģionu komiteja no kopuma izvēlas vienu ekspertu un ieceļ viņu amatā saskaņā ar savām procedūrām. Izvēloties Eiropas ekspertus, katra no minētajām Eiropas Savienības iestādēm un struktūrām tiecas žūrijas sastāvā kopumā nodrošināt kompetenču papildināmību, līdzsvarotu ģeogrāfisko sadalījumu un dzimumu līdzsvaru.  Atbilstoši Lēmuma 6.panta 4.punktam, lai atlasītu un uzraudzītu pilsētu no kādas dalībvalsts, papildus Eiropas ekspertiem attiecīgā dalībvalsts ir tiesīga žūrijā iecelt līdz diviem ekspertiem saskaņā ar savām procedūrām un konsultējoties ar Eiropas Komisiju. Saskaņā ar Lēmuma 6.panta 5.punkta regulējumu visiem ekspertiem ir jābūt Eiropas Savienības pilsoņiem, neatkarīgiem, ar ievērojamu pieredzi un zināšanām kultūras jomā, pilsētu kultūras attīstībā vai pasākuma „Eiropas kultūras galvaspilsēta” organizēšanā vai līdzīga mēroga starptautiska kultūras pasākuma organizēšanā, kā arī ar iespēju žūrijas pienākumu pildīšanai atvēlēt pienācīgu darba dienu skaitu gadā.  Projekts nodrošina vienlīdzīgu iespēju darbam žūrijā deleģēt gan valsts pārvaldes, gan kultūras nozares virzītu pārstāvi. Lai nodrošinātu minētā izpildi, tiek ņemts vērā, ka Kultūras ministrija saskaņā ar Ministru kabineta 2003.gada 29.aprīļa noteikumu Nr.241 „Kultūras ministrijas nolikums” 1.punktu ir vadošā valsts pārvaldes iestāde kultūras nozarē, kas ietver autortiesību, kultūras pieminekļu aizsardzības, arhīvu, arhitektūras, dizaina, tautas mākslas, teātra, mūzikas, muzeju, bibliotēku, vizuālās mākslas, grāmatniecības, literatūras, kinematogrāfijas un kultūras un radošo industriju izglītības apakšnozares.  Savukārt Nacionālā kultūras padome saskaņā ar Kultūras ministrijas 2014.gada 30.janvāra nolikuma Nr.5.1.-4-4 „Nacionālās kultūras padomes nolikums” (turpmāk – nolikums) 2.punktu ir Kultūras ministrijas sabiedriska konsultatīva institūcija kultūras nozaru un kultūrpolitikas jautājumos, kuras darbības mērķis ir veicināt līdzsvarotu kultūras un kultūras mantojuma nozaru attīstību Latvijā sabiedrības interesēs, veidojot dialogu starp dažādu nozaru stratēģiju un politikas veidotājiem, īstenotājiem un sabiedrību. Nacionālās kultūras padomes sastāvā saskaņā ar nolikuma 3.punktu iekļauj Latvijas Pašvaldību savienības, Dziesmu un deju svētku padomes, kultūras pieminekļu aizsardzības nozares, Latvijas Kultūras darbinieku biedrības, Latvijas Rektoru padomes deleģētos pārstāvjus, Kultūras ministrijas nozaru konsultatīvo padomju priekšsēdētājus, kā arī trīs Kultūras alianses (kas apvieno trīs organizācijas – Latvijas Radošo savienību padomi, Laikmetīgās kultūras nevalstisko organizāciju asociāciju un biedrību „Laiks kultūrai”) deleģētus pārstāvjus un trīs kultūras ministra uzaicinātus sabiedrības pārstāvjus.  Lēmuma 6.panta 5.punkts nosaka kritērijus, pēc kuriem tiek izraudzīti eksperti darbam žūrijā. Saskaņā ar Lēmuma 6.panta 8.punktu visi eksperti deklarē visus pastāvošos vai iespējamos interešu konfliktus saistībā ar konkrētu kandidātpilsētu. Ja sniedz šādu deklarāciju vai ja atklājas šāds interešu konflikts, attiecīgais eksperts atkāpjas no amata un attiecīgā Eiropas Savienības iestāde vai struktūra vai dalībvalsts aizstāj minēto ekspertu uz atlikušo pilnvaru laiku saskaņā ar attiecīgo procedūru.  Latvijas eksperti deklarē visus pastāvošos vai iespējamos interešu konfliktus saistībā ar konkrētas pilsētas izvirzīšanu Eiropas kultūras galvaspilsētas nosaukumam saskaņā ar Lēmumā noteikto kārtību. Ja eksperts sniedz šādu deklarāciju vai ja atklājas šāds interešu konflikts, attiecīgais eksperts atkāpjas no amata un Kultūras ministrija aizstāj minēto ekspertu uz atlikušo pilnvaru laiku.  Priekšatlases jautājumi, atlases jautājumi un pieteicējpilsētas goda deklarācija *(Declaration of honour by the applicant city)* pieejama Eiropas Komisijas oficiālajā Eiropas kultūras galvaspilsētu tīmekļvietnē: <https://ec.europa.eu/programmes/creative-europe/sites/creative-europe/files/library/capitals-culture-call-applications2019_en.pdf> .  Saskaņā ar Lēmuma 9.panta 1.punktā noteikto dalībvalstis atlasē saņemtos pieteikumus nosūta informācijai Eiropas Komisijai. Savukārt Eiropas Komisija visām dalībvalstīm, kuras piešķir Eiropas kultūras galvaspilsētas statusu kādai no savām pilsētām saskaņā ar Lēmuma pielikumā ietverto kalendāru, nosūta dokumentu „Norādījumi dalībvalstīm par Eiropas kultūras galvaspilsētas konkursa īstenošanu laikposmam no 2020. līdz 2033.gadam” *(Guide for the attention of the Member States implementation of the European Capital of Culture competition for the period 2020 2033)* (turpmāk - Norādījumi). Norādījumos ir noteikts, ka atlasē saņemtos pieteikumus dalībvalstis nosūta žūrijai izskatīšanai. Ņemot vērā minēto, Projektā noteikts, ka atlasē saņemtos pieteikumus Kultūras ministrija nosūta žūrijai izskatīšanai un Eiropas Komisijai - informācijai. Atbilstoši Lēmuma 11.panta 1.punktam, katra attiecīgā dalībvalsts izrauga vienu pilsētu, kurai piešķir Eiropas kultūras galvaspilsētas nosaukumu, pamatojoties uz žūrijas atlases ziņojumā izklāstītajiem ieteikumiem, un ne vēlāk kā četrus gadus pirms Eiropas kultūras galvaspilsētas nosaukuma gada par piešķiršanu paziņo Eiropas Parlamentam, Eiropas Padomei, Eiropas Komisijai un Eiropas Reģionu komitejai.  Kultūras ministrija pēc Projekta pieņemšanas Ministru kabinetā izsludinās Eiropas kultūras galvaspilsētas nosaukuma piešķiršanas atlasi un līdz 2022.gada 31.decembrim paziņos Eiropas Parlamentam, Eiropas Savienības Padomei, Eiropas Komisijai un Eiropas Reģionu komitejai par izvirzīto pilsētu Eiropas kultūras galvaspilsētas nosaukuma piešķiršanai Lēmuma 11.panta 2.punktā noteiktajā kārtībā.  Projektā ir ietverti šādi politikas plānošanas dokumentos noteiktie principi:   1. Latvijas ilgtspējīgas attīstības stratēģijas līdz 2030.gadam (apstiprināta Saeimā 2010.gada 10.jūnijā) 1.prioritātē „Kultūras telpas saglabāšana, mijiedarbība un bagātināšana” noteiktais:    1. Nacionālās identitātes stiprināšana. Valstīm, kas netiek asociētas ar megazīmoliem, gandrīz vienīgo iespēju atšķirties un būt konkurētspējīgām sniedz nacionālā identitāte – cilvēki, valoda, kultūra un vērtības. [..] Nacionālās identitātes konkurētspējas veidošanā liela nozīme ir radošajai industrijai (dizains, reklāma, tūrisms utt.) un kultūrai, kas savu kvalitāti jau ir pierādījusi. Tādēļ Latvijas kultūras kapitālu var viegli izvērst aktīvā kultūras diplomātijā [..].    2. Kultūras eksporta un kultūras diplomātijas veicināšana. Mazai valstij, lai to pamanītu un cienītu pasaulē, īpaši svarīga ir izcilība. Latvijas profesionālā kultūra un māksla ir vienas no redzamākajām, ja ne galvenajām, valsts vēstniecēm pasaulē. Latvijas profesionālās un amatiermākslas pārstāvji veicina valsts atpazīstamību, netieši sekmējot kontaktus arī citās jomās, tostarp ekonomikā un investīciju piesaistē. Latvijas izcilie kultūras produkti ir ar augstu eksportspēju, tāpēc tie var efektīvi stiprināt valsts tēlu un veicināt eksportu citās nozarēs. Latvijai ir nepieciešamais potenciāls, lai uz kultūras bāzes attīstītu eksportspējīgu radošo industriju (festivāli, filmu producēšana, datorspēles, mūzikas ieraksti u.c.), kā arī radītu dizaina preces ar augstu pievienoto vērtību [..]. 2. Latvijas Nacionālajā attīstības plānā 2014. – 2020.gadam (apstiprināts Saeimā 2012.gada 20.decembrī) noteiktais:    1. rīcības virziena „Augstražīga un eksportspējīga ražošana un starptautiski konkurētspējīgi pakalpojumi” 9.uzdevums „Uz eksportu orientētu tūrisma produktu veidošana, izmantojot reģionu unikālo, dabas un kultūrvēsturisko mantojumu, reģionos izveidoto infrastruktūru un kurortoloģijas pakalpojumu potenciālu”;    2. rīcības virziena „Augstražīga un eksportspējīga ražošana un starptautiski konkurētspējīgi pakalpojumi” 10.uzdevums „Veidojot specifisku atbalsta instrumentu, atbalstīt radošo industriju, lai attīstītu kultūrā bāzētas inovācijas un veicinātu kultūras, zinātnes un uzņēmēju sadarbību, atbalstot radošo industriju uzņēmējdarbības eksportspēju (t.sk. audiovizuālā sektora) un valsts starptautisko konkurētspēju”;    3. rīcības virziena „Augstražīga un eksportspējīga ražošana un starptautiski konkurētspējīgi pakalpojumi” 11.uzdevums „Atbalsts radošo industriju dizaina pasākumiem, kas nodrošina jaunu eksporta produktu izstrādi un ieviešanu ražošanā”;   3) Kultūrpolitikas pamatnostādņu 2014. – 2020.gadam „Radošā Latvija” (apstiprinātas ar Ministru kabineta 2014.gada 29.jūlija rīkojumu Nr.401) 1.prioritātes „Kultūras kapitāla saglabāšana un attīstība, sabiedrībai līdzdarbojoties kultūras procesos” 3.rīcības virzienā noteiktais – Latvijas kultūras ciešāka iesaiste starptautiskajos kultūras procesos un sadarbības tīklos, veicinot kultūras diplomātijas attīstību. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pieteikuma iesniedzēji – Latvijas Republikas pilsētu pašvaldības, pilsētu pārvaldes, novada pilsētu vai novadu pašvaldības, kuras pretendē uz Eiropas kultūras galvaspilsētas nosaukuma piešķiršanu, kā arī kopienas ārpus Eiropas kultūras galvaspilsētas kandidātpilsētas teritorijas sadarbības programmas ietvaros ar Portugāles Eiropas kultūras galvaspilsētu. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām Projekta tiesiskais regulējums nemaina tiesības un pienākumus, kā arī veicamās darbības.  Pasākums „Eiropas kultūras galvaspilsēta” sniedz nozīmīgus sociālos un ekonomiskos ieguvumus, saskaņā ar Lēmuma:   1. 7. un 8.apsvērumu, kas noteic, ka ar Lēmumu izveidotās rīcības mērķiem būtu pilnībā jāsaskan ar programmas „Radošā Eiropa”, kas izveidota ar Eiropas Parlamenta un Padomes Regulu (ES) Nr.1295/2013, mērķiem aizsargāt, attīstīt un veicināt Eiropas kultūru un valodu daudzveidību, popularizēt Eiropas kultūras mantojumu un nostiprināt Eiropas kultūras un radošo nozaru, jo īpaši audiovizuālās nozares, konkurētspēju, lai atbalstītu gudru, ilgtspējīgu un iekļaujošu izaugsmi. [..].  Lai šādus mērķus sasniegtu, ir svarīgi, lai pilsētas, kas ieguvušas Eiropas kultūras galvaspilsētas nosaukumu, censtos attīstīt saiknes starp savām kultūras un radošajām nozarēm, no vienas puses, un tādām nozarēm kā izglītība, pētniecība, vide, pilsētattīstība vai kultūras tūrisms, no otras puses. [..]; 2. 10.apsvērumu, kas norāda, ka novērtējumi un sabiedriskā apspriešana ir arī pārliecinoši parādījuši, ka, rūpīgi plānojot, pasākums „Eiropas kultūras galvaspilsētas” var sniegt daudzus ieguvumus. Pirmkārt un galvenokārt tā ir kultūras iniciatīva, taču tā var sniegt arī nozīmīgus sociālus un ekonomiskus ieguvumus, jo īpaši tad, ja šis pasākums tiek iekļauts attiecīgās pilsētas ilgtermiņa kultūrpolitiskās attīstības stratēģijā; 3. 13.apsvērums, kas paredz, ka arī turpmāk Eiropas kultūras galvaspilsētas nosaukums būtu jāpiešķir, pamatojoties uz īpaši izstrādātu kultūras programmu, kam vajadzētu būt ar spēcīgu Eiropas dimensiju. Minētajai kultūras programmai vajadzētu būt ietvertai ilgtermiņa stratēģijā ar ilgtspējīgu ietekmi uz vietējo ekonomikas, kultūras un sociālo attīstību; 4. 16.apsvērums noteic, ka [..] īpaša uzmanība būtu jāvelta kandidātpilsētu plāniem attiecībā uz ilgtermiņa kultūrpolitiskajā stratēģijā iestrādātiem un uz ilgstošu iedarbību vērstiem pasākumiem, kas var radīt ilgtspējīgu kultūras, ekonomisko un sociālo ietekmi.   Eiropas Parlamenta veiktais pētījums „Eiropas kultūras galvaspilsētas: Veiksmes stratēģijas un ilgtermiņa ietekme”[[1]](#footnote-1) norāda uz pozitīvo ilgtermiņa ietekmi uz kultūras mantojuma nozari, infrastruktūras attīstību, pozitīvo ietekmi uz pilsētvidi. Īstenojot pasākumu „Eiropas kultūras galvaspilsēta” tiek panākta tūlītēja pozitīva ietekme kultūras, sociālās un ekonomikas jomā, pastāv iespēja būtiski uzlabot pilsētas tēlu, kā arī uzlabot tūristu plūsmu ilgtermiņā. Papildus tiek panākts, ka pilsētas rūpīgi izstrādā ilgtermiņa attīstības vīziju un stratēģijas, kas var īpaši labvēlīgi ietekmēt kultūras mantojuma jomu.  Pilsēta, kurai tiks piešķirts Eiropas kultūras galvaspilsētas nosaukums, varēs ietekmēt Latvijas Nacionālajā attīstības plānā 2014. – 2020.gadam (apstiprināts Saeimā 2012.gada 20.decembrī) norādītā mērķa „Kultūras kapitāla resursu ilgtspējīga izmantošana” sasniegšanas rādītājus, palielinot kultūras pasākumu apmeklējumu skaitu gadā (uz 100 iedzīvotājiem), kā arī ārvalstu tūristu, kas uzturas četras un vairāk dienas, skaitu (milj. gadā).  Saskaņā ar Lēmuma 4.panta 1.punktu Eiropas Komisija izveido vienotu pieteikuma veidlapu, pamatojoties uz Lēmuma 5.pantā noteiktajiem kritērijiem, un to izmanto visi pieteikuma iesniedzēji. Minētajā veidlapā ir norādīti priekšatlases un atlases jautājumi, atbilstoši kuriem pieteikuma iesniedzējs sniedz informāciju par vietējiem vai starptautiskajiem sadarbības partneriem un tā ietekmi uz pasākuma „Eiropas kultūras galvaspilsēta” budžetu. Lēmumā nav norādīts, ka dalībvalstīm, izstrādājot atlases procedūru, būtu jānorāda konkrēti sadarbības modeļi ar vietējiem vai starptautiskajiem sadarbības partneriem. Šādi norādījumi ierobežos pieteikuma iesniedzēju tiesības veidot sadarbības modeļus pēc saviem ieskatiem. Tāpat Lēmumā nav norādīts, kāda loma ir jāpiešķir pieteikuma iesniedzēju sadarbības partneriem. |
| 3. | Administratīvo izmaksu monetārs novērtējums | Lai nodrošinātu Eiropas kultūras galvaspilsētas nosaukuma piešķiršanas atlases norisi, Kultūras ministrija saskaņā ar Projekta 2.punktu izsludina priekšatlasi oficiālajā izdevumā „Latvijas Vēstnesis”, nodrošina priekšatlasē un atlasē saņemto pieteikumu nosūtīšanu žūrijai izskatīšanai un Eiropas Komisijai saskaņā ar Projekta 10. un 16.punktu, kā arī paziņo Eiropas Parlamentam, Eiropas Savienības Padomei, Eiropas Komisijai un Eiropas Reģionu komitejai par izvirzīto pilsētu Eiropas kultūras galvaspilsētas nosaukuma piešķiršanai saskaņā ar Projekta 23.punktu, kas kopā rada izmaksas 637,71 *euro* apmērā. Pārējās darbības, kas saistītas ar paziņošanu un saziņu ar iestādēm, pēc iespējas tiks veiktas, izmantojot iespēju parakstīt dokumentus ar drošu elektronisko parakstu, kas nerada papildus administratīvās izmaksas.  Projekta administratīvās izmaksas ir 637,71 *euro* pa gadiem:   |  |  |  | | --- | --- | --- | | 2020.gads | 2021.gads | 2022.gads | | 364,74 *euro* | 263,97 *euro* | 9,00 *euro* |   Projekta administratīvās izmaksas tiks segtas Kultūras ministrijas esošo budžeta līdzekļu ietvaros. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts sagatavots, pamatojoties uz Eiropas Parlamenta un Padomes 2014.gada 16.aprīļa Lēmumu Nr.445/2014/ES, ar ko izveido Savienības rīcību „Eiropas kultūras galvaspilsētas” no 2020. līdz 2033.gadam un atceļ Lēmumu Nr.1622/2006/EK, lai noteiktu pieteikumu iesniegšanas kārtību atlasei Latvijā 2027.gadā, kārtību, kādā izrauga un apstiprina Latvijas ekspertus darbam žūrijā, kā arī kārtību, kādā apstiprina un paziņo Eiropas kultūras galvaspilsētas nosaukumam izvirzīto Latvijas pilsētu. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |
| |  |  |  |  | | --- | --- | --- | --- | | **1. tabula Tiesību akta projekta atbilstība ES tiesību aktiem** | | | | | Attiecīgā ES tiesību akta datums, numurs un nosaukums | Eiropas Parlamenta un Eiropas Padomes 2014.gada 16.aprīļa Lēmums Nr.445/2014/ES, ar ko izveido Eiropas Savienības rīcību „Eiropas kultūras galvaspilsētas” no 2020. līdz 2033.gadam un atceļ Lēmumu Nr.1622/2006/EK. | | | | A | B | C | D | | Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos | | 6.panta 4.punkts | 19. un 21.punkts | *Pārņemts pilnībā. Atbildīgā institūcija ir Kultūras ministrija* | *Stingrākas prasības nav paredzētas* | | 7.panta 1.punkts un 2.punkta pirmais un ceturtais teikums | 2.punkts | *Pārņemts pilnībā. Atbildīgā institūcija ir Kultūras ministrija* | *Stingrākas prasības nav paredzētas* | | 7.panta 3.punkts | 10.punkts | *Pārņemts pilnībā. Atbildīgā institūcija ir Kultūras ministrija* | *Stingrākas prasības nav paredzētas* | | 8.panta 1.punkts | 11.punkts | *Pārņemts pilnībā. Atbildīgā institūcija ir Kultūras ministrija* | *Stingrākas prasības nav paredzētas* | | 8.panta 4.punkts | 12.punkts | *Pārņemts pilnībā. Atbildīgā institūcija ir Kultūras ministrija* | *Stingrākas prasības nav paredzētas* | | 9.panta 1.punkts | 14., 15. un 16.punkts | *Pārņemts pilnībā. Atbildīgā institūcija ir Kultūras ministrija,* *Latvijas Republikas pilsētas pašvaldība, pilsētas pārvalde, novada pilsētas vai novada pašvaldība* | *Stingrākas prasības nav paredzētas* | | 9.panta 2.punkts | 17.punkts | *Pārņemts pilnībā. Atbildīgā institūcija ir Kultūras ministrija* | *Stingrākas prasības nav paredzētas* | | 11.panta 1.punkts | 22. un 23.punkts | *Pārņemts pilnībā. Atbildīgā institūcija ir Kultūras ministrija* | *Stingrākas prasības nav paredzētas* | | 12.pants | 9.punkts | *Pārņemts pilnībā. Atbildīgā institūcija ir Latvijas Republikas pilsētas pašvaldība, pilsētas pārvalde, novada pilsētas vai novada pašvaldība* | *Stingrākas prasības nav paredzētas* | | Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Lēmuma 6.panta 4.punktā ir paredzēta dalībvalstu rīcības brīvība žūrijā iecelt līdz diviem ekspertiem saskaņā ar savām procedūrām un konsultējoties ar Eiropas Komisiju. Projekta 19. – 21.punkts nosaka kārtību, kādā Latvija izrauga un apstiprina Latvijas ekspertus darbam žūrijā.  Lēmuma 13.panta 2.punktā ir paredzēta dalībvalstu rīcības brīvība izvirzīt vienu novērotāju. Ņemot vērā, ka Latvija darbam žūrijā būs izvirzījusi divus ekspertus – vienu kultūras nozares virzītu pārstāvi un vienu Kultūras ministrijas virzītu pārstāvi, kuri būs apliecinājuši savu kompetenci un interešu konflikta neesamību saskaņā ar Lēmuma 6.panta 5.punktā noteikto, un ņemot vērā, ka novērotāja izraudzīšanai nav noteikti ne kompetences, ne pārstāvniecības, ne interešu konflikta neesamības kritēriji, Kultūras ministrija neizmantos Lēmuma 13.panta 2.punktā noteiktās tiesības dalībvalstīm izvirzīt novērotāju. | | | | Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Lēmuma 6.panta 4.punktā ir paredzēta dalībvalstu rīcības brīvība žūrijā iecelt līdz diviem ekspertiem saskaņā ar savām procedūrām un konsultējoties ar Eiropas Komisiju.  Lēmuma 7.panta 3.punkts nosaka pienākumu Kultūras ministrijai sniegt informāciju Eiropas Komisijai par saņemtajiem pieteikumiem.  Lēmuma 11.panta 1.punkts nosaka pienākumu Kultūras ministrijai ne vēlāk kā četrus gadus pirms nosaukuma gada, t.i., līdz 2022.gada 31.decembrim paziņot par izraudzīto pilsētu Latvijā, kurai piešķirts Eiropas kultūras galvaspilsētas nosaukums, Eiropas Parlamentam, Eiropas Padomei, Eiropas Komisijai un Eiropas Reģionu komitejai. | | | | Cita informācija | Nav | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts 2020.gada 13.februārī ievietots Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” ar aicinājumu sabiedrības pārstāvjiem līdzdarboties Projekta izstrādē, līdz 2020.gada 27.februārim rakstiski sniedzot viedokli par Projektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. Papildus Projekts 2020.gada 2.martā ievietots Valsts kancelejas tīmekļvietnes [www.mk.gov.lv](http://www.mk.gov.lv) sadaļā „Sabiedrības līdzdalība” ar aicinājumu sabiedrības pārstāvjiem līdzdarboties Projekta izstrādē, līdz 2020.gada 16.martam rakstiski sniedzot viedokli par Projektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 2. | Sabiedrības līdzdalība projekta izstrādē | Sabiedrības pārstāvji tika aicināti līdzdarboties Projekta izstrādē, rakstiski sniedzot viedokli par Projektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 3. | Sabiedrības līdzdalības rezultāti | 2020.gada 18.februārī viedoklis par Projektu tika saņemts no biedrības „CultureLab”. Biedrība „CultureLab” ierosināja Projekta 5.punktā precizēt iesniedzēju sarakstu, Projekta 6.punktā papildināt sadarbības partneru uzskaitījumu, Projekta 11.punktā precizēt, kādiem plānošanas dokumentiem jāatbilst Eiropas kultūras gada kultūras programmai, kā arī Projekta 36.punktā precizēt datumu, līdz kuram Projekts ir spēkā. Biedrības „CultureLab” ierosinājumi ņemti vērā, atbilstoši precizējot Projektu. |
| 4. | Cita informācija | Nav |

|  |  |
| --- | --- |
| **VII. Tiesību akta projekta izpildes nodrošināšana un tās ietekme uz institūcijām** | |
| Projekta izpildē iesaistītās institūcijas | Kultūras ministrija, pašvaldības. |
| Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| Cita informācija | Nav |

Kultūras ministrs N.Puntulis

Vīza: Valsts sekretāra p.i. B.Zakevica

Branta 67330349

[Sabine.Branta@km.gov.lv](mailto:Sabine.Branta@km.gov.lv)

1. Eiropas Parlamenta pētījums „Eiropas kultūras galvaspilsētas: Veiksmes stratēģijas un ilgtermiņa ietekme. Pieejams: <https://www.europarl.europa.eu/RegData/etudes/etudes/join/2013/513985/IPOL-CULT_ET(2013)513985_EN.pdf> [↑](#footnote-ref-1)